གཤེན་ཁག་གཉིས་སུ་སོང་བའི་གདུང་རབས་ནི།གཤེན་རྣམ་པར་རྒྱལ་བའི་སྲས་བགྲེས་པ་ལྷུན་གྲུབ་དཔལ་བཟང་གི་རིང་ལ་ཁག་གཉིས་སུ་སོང་སྟེ།གཤེན་ལྷུན་གྲུབ་དཔལ་བཟང་གི་གདུང་འཛིན་ལྷུན་གྲུབ་རྒྱ་མཚོ།དེའི་གདུང་འཛིན་ལྷུན་གྲུབ་རྒྱལ་པོ།དེའི་གདུང་འཛིན་བསྟན་འཛིན་ཚེ་དབང་ལྷུན་གྲུབ་ཕུན་ཚོགས།དེའི་གདུང་འཛིན་གཤེན་ལྷུན་གྲུབ་དབང་རྒྱལ།དེའི་གདུང་འཛིན་གཤེན་ཚེ་དབང་བསྟན་འཛིན་ནོར་བུ།དེའི་གདུང་འཛིན་གཤེན་ཚེ་རིང་རྒྱལ་པོ།དེའི་གདུང་འཛིན་གཤེན་དོན་གྲུབ་མཚན་ཅན།དེའི་གདུང་འཛིན་གཤེན་ཉི་ཟླ་ཚེ་དབང་།དེའི་གདུང་འཛིན་གཤེན་འཛམ་གླིང་དབང་འདུས།དེའི་གདུང་འཛིན་གཤེན་ཉི་མ་འབུམ་གསལ།དེའི་གདུང་འཛིན་གཤེན་སྲས་ནོར་བུ་དབང་རྒྱལ།དེའི་གདུང་འཛིན་གཤེན་སྲས་གཙུག་ཕུད་རྣམ་གྲོལ་རྒྱལ་མཚན་དང་་གཡུང་དྲུང་རང་གྲོལ་ཉི་མ་རྣམ་གཉིས་བཅས།དམུ་རིགས་གཤེན་གྱི་གདུང་འཛིན་ཟམ་མ་ཆད་པར་བྱོན་པའི་གཅིག་རྒྱུད་ཀྱི་གདུང་རབས་མཚན་རིམ་དེའི་ནང་སྟོན་པ་གཤེན་རབ་མི་བོ་ནས་ད་ལྟའི་སྐུ་འཚོ་བཞུགས་གཤེན་སྲས་ནོར་བུ་དབང་རྒྱལ་ཡན་ལ་རྒྱུད་པའི་ཟམ་མ་ཆད་པར་ལོ་རྒྱུས་ཐོག་ཏུ་མཚན་རིམ་གསལ་བ་རྣམས་ལ་གཞིག་ཚེ།གདུང་རབས་བརྒྱད་བཅུ་གྱ་དྲུག་ཙམ་སོང་བའི་ནང་རྣམ་འདྲེན་བླ་ཆེན་སྐྱེས་བུ་དམ་པ་བརྒྱ་དང་བརྒྱད་བཅུ་གྱ་བརྒྱད་ཙམ་སོང་བ་ནི་གསལ་བར་ཤེས་ཐུབ།དེའི་ནང་ཚན་དམུ་རིགས་གཤེན་གྱི་བསྟན་པའི་བདག་ཉིད་ད་ལྟའི་སྐུ་འཚོ་བཞུགས་ཀྱི་སྐྱབས་རྗེ་དམ་པ་གཤེན་སྲས་རིན་པོ་ཆེ་སྤྲུལ་སྐུ་ཉི་ཟླ་དབང་གྲགས་མཚན་ནམ་ནོར་བུ་དབང་རྒྱལ་མཆོག་ནི།རིགས་སྲས་དམ་པ་རྒྱལ་བའི་མྱུ་གུ་སྟེ།མཆོག་ཉིད་ཀྱི་ཕྱི་ནང་གསང་གསུམ་གྱི་རྣམ་ཐར་བསམ་གྱི་མི་ཁྱབ་པ་རྣམས།བདག་འདྲའི་སོ་སྐྱེ་ཕལ་པ་ཞིག་གིས་དཔྱོད་ཡུལ་གཏན་ནས་མིན་ནའང་།ཐུན་མོང་ཕྱི་ཡི་རྣམ་ཐར་སྐོར་ཞིག་གུས་པས་བསྐུལ་བར་བརྟེན།ཁོང་ཉིད་ཀྱིས་གསུང་གནང་བ་གཞིར་བཟུང་ནས་སྒྲོ་སྐུར་སོགས་ཀྱི་མ་ལྷད་པར་དྲང་བརྗོད་ཀྱི་ལམ་ནས་བཀའ་དྲིན་རྗེས་དྲན་གྱི་རྟེན་དུ་ལོ་རིམ་གྱི་སྒོ་ནས་ཆུ་བོའི་ཞུར་རྒྱུན་བཞིན་རྣམ་ཐར་མདོར་བསྡུས་ཤིག་འགོད་པར་བྱ་བ་ལ།དེ་ཡང་གང་ཉིད་ཀྱི་འཁྲུངས་ཡུལ་ནི།ལུང་ལས།དམུ་རྒྱལ་གཤེན་གྱི་གདུང་འཛིན་དུ།གཤེན་སྲས་ནོར་དབང་བྱ་བ་འབྱུང་།ངེས་མེད་མཛད་པ་སྣ་ཚོགས་སྐྱོང་།ལྔ་བརྒྱའི་འགྲོ་ཁམས་འདྲེན་མཛད་པ།གདུང་འཛིན་བླ་མར་གསོལ་བ་འདེབས།ཅེས་གསུངས་པ་ལྟར་ཞྭ་དཀར་གཡུང་དྲུང་བོན་གྱི་བསྟན་པའི་མངའ་བདག་རྣམ་འདྲེན་རྫོགས་པའི་སངས་རྒྱས་ཀྱི་གདུང་རྒྱུད་འཁྲུལ་བ་མེད་པ་གསེར་གྱི་ཉག་ཐག་ལ་རིན་པོ་ཆེའི་ཕྲེང་བ་བརྒྱུས་པ་ལྟར་གནས་པའི་རྒྱལ་རིགས་གཤེན་ཚང་ངམ་དམུ་རིགས་གཤེན་གྱི་སྐྱེས་ཆེན་དམ་པ་རྣམས་པའི་འཁྲུངས་གནས་གཤེན་ཚང་ཕོ་བྲང་དུ་ལུང་ཟིན་གྱི་སྐྱེས་ཆེན་དམ་པ་ཡབ་གཤེན་ཆེན་ཉི་མ་འབུམ་གསལ་དང་།ཡུམ་མཐོང་སྨོན་དབུ་མཛད་ལྷ་བའི་སྲས་མོ་བསྟན་འཛིན་མཚོ་རྒྱལ་གཉིས་ཀྱི་སྲས་སུ་བོད་རབ་བྱུང་བཅུ་དྲུག་པའི་མེ་ཕོ་སྤྲེལ་ལོ་སྟེ་སྤྱི་ལོ་༡༩༥༦ལོར་དགེ་ལེགས་ཀྱིས་རྟགས་མཚན་དུ་མ་དང་བཅས་གཟུགས་སྐུ་མངོན་པར་འཁྲུངས།སྤྱི་ལོ་༡༩༦༠ལོར་དགུང་ལོ་ལྔར་ཕེབས་སྐབས་རི་རྒྱལ་དགོན་ཁྲི་བརྟན་ནོར་གླིང་གཙུག་ལག་ཁང་དུ་གཤེན་གྱི་བླ་བརྒྱུད་རིམ་བྱོན་གྱི་གསེར་ཁྲི་ལ་ཞབས་གསོལ་གདན་ཞུས་མཛད་པའི་སྐབས།མཁན་ཆེན་བསྟན་འཛིན་རྒྱལ་མཚན་གྱིས་དམུ་རྒྱལ་གཤེན་ལ་རྩེ་གཅིག་དད་པའི་སྒོ་ནས་ཕུལ་བས་སྐུ་ཚེ་འཕོ་མེད་རྒྱུན་རིང་བརྟན་པའི་ཆེད།གསོལ་འདེབས་འདི་ལྟར་གསུངས་ཏེ།ཨེ་མ་ཧོ།རྒྱལ་བསྟན་ཉིན་བྱེད་གསེར་གྱི་ལྷ་ལམ་ལས།།རྒྱལ་སྲས་རྣམ་རོལ་ལོང་སྐུའི་ཉི་ཤར་བས།རྒྱལ་བསྟན་གསལ་ཞིང་སྐྱེ་དགུའི་གཙུག་རྒྱན་མཆོག།རྒྱལ་གཤེན་གདུང་འཛིན་བསྐལ་བརྒྱར་ཞབས་བརྟན་ཤོག།ཅེས་གསུངས་ཡོད་པ་གཤེན་གྱི་ཚོགས་འདོན་ནང་གསལ།དེའི་རྗེས་ལོ་འགའ་ཤས་ཡབ་ཡུམ་གྱི་ལྷན་དུ་དང་པོའི་ཡི་གེ་ཀློག་འདོན་སོགས་འགོ་ཙམ་སྟེ་བཞུགས།དུས་འགྱུར་སྐབས་ཡུམ་སྲས་གཉིས་ཐུན་མིན་མདོ་སྔགས་སེམས་གསུམ་དང་ཐུན་མོང་རིག་པའི་གནས་སོགས་ལ་སྦྱངས་པ་མཛད་རྒྱུ་ནི་དེ་བས་བརྗོད་ཐབས་བྲལ།དགུང་ལོ་ཉི་ཤུ་རྩ་གསུམ་ཕེབས་པ་ས་ཕོ་རྟ་སྤྱི་ལོ་༡༩༧༨ལོར་ཏང་གི་ཆོས་ལུགས་དད་མོས་སྲིད་ཇུས་རང་དབང་མངོན་འགྱུར་གྱི་དཔྱིད་རླུང་དལ་པོར་བག་ཕེབས་ཀྱི་སྒོ་ནས་གངས་རིའི་ལྗོངས་འདིར་ལྡང་རྗེས།ཆུ་ཕོ་ཁྱི་ཡི་ལོ་དགུང་ལོ་ཉི་ཤུ་རྩ་བདུན་སྤྱི་ལོ་༡༩༨༢ལོར་གཞིས་རྩེ་ས་གནས་ཆོས་ཚོགས་ཀྱི་ལས་འཛིན་དུ་བཞུགས།ཆུ་མོ་ཕག་གི་ལོ་དགུང་ལོ་ཉི་ཤུ་རྩ་བརྒྱད་བཞེས་ཐོག་སྤྱི་ལོ་༡༩༨༣ལོར་གདན་ས་དར་སྡིངས་སུ་ཆོས་འགོ་དར་ཚུན་གྱི་ཕེབས་ཐེངས་དང་པོ་བསྐྱངས་ཏེ་ཁྲི་བརྟན་ནོར་རྩེར་སྒེར་སྲུང་བཙན་རྒྱལ་ཐོག་རྒོད་འབར་བའི་བཞུགས་ཁང་གསར་བཞེངས་གནང་བ་དང་།གསེར་སྒོ་ཁྲ་མོ་གཞིག་ཤུལ་དུ་བསྟན་པའི་དར་ཆེན་ཞིག་བཙུགས་གནང་སྟེ་མ་འོངས་པར་སངས་རྒྱས་བསྟན་པ་དར་ཞིང་རྒྱས་པ་ཡོང་བའི་ཐུགས་སྨོན་མཛད་དེ་ཉིན་ཞག་འགའ་ཤས་བཞུགས།ཤིང་མོ་གླང་སྤྱི་ལོ་༡༩༨༥ལོར་གཤེན་གྱི་གདན་ས་དཔལ་ལྡན་དར་སྡིངས་སུ་གཤེན་ཚང་བླ་བྲང་ཕྱི་ནང་ཚང་མ་གསར་བཞེངས་ལེགས་པར་མཛད།མེ་མོ་ཡོས་སྤྱི་ལོ་༡༩༨༧ལོར་དགུང་གྲངས་སུམ་ཅུ་སོ་གཉིས་ཐོག་གནས་ཆེན་གསེར་སྒོ་ཁྲ་མོ་ཐོག་མའི་གསར་བཞེངས་ཀྱི་རྨང་གཞི་གཏིངས་གནང་བ་དང་ལོ་དེར་གཞིས་རྩེ་ས་གནས་ནང་བསྟན་མཐུན་ཚོགས་ཀྱི་ཚོགས་གཙོ་གཞོན་པ་གནང་བ་དང་།ལོ་དེར་པན་ཆེན་རིན་པོ་ཆེ་གཞིས་རྩེར་ཕེབས་པ་དང་།པན་ཆེན་རིན་པོ་ཆེ་མཆོག་དང་མཇལ་འཕྲད་གནང་ཞིང་པན་ཆེན་རིན་པོ་ཆེ་མཆོག་ནས་ཁོང་ལ་མཐོང་ཆེན་གནང་སྟེ།གཤེན་ཐུགས་རྗེ་ཉི་མའི་སྐབས་སུ་ཁོང་དང་འབྲེལ་བ་ཟབ་མོ་ཡོད་ཚུལ་དང་ཁོང་དར་སྡིངས་སུ་ཕེབས་མྱོང་ཚུལ་སོགས་གསུངས་ཤིང་།གཞིས་རྩེ་ས་གནས་ཀྱི་དབུ་ཁྲིད་རྣམས་ལ་གཤེན་སྲས་ཁོང་ལ་ལྟ་རྟོག་དང་གཟིགས་སྐྱོང་ཡག་པོ་གནང་དགོས་པའི་བཀའ་སློབ་གནང་།ས་ཕོ་འབྲུག་སྤྱི་ལོ་༡༩༨༨ལོར་རག་ཤི་རྟོགས་ལྡན་དྲི་མེད་གཡུང་དྲུང་གི་སྐུ་མདུན་ནས་སྔོན་འགྲོའི་ཁྲིད་ལུང་དང་སྲིད་རྒྱལ་དྲེའུ་དམར་གྱི་བཀའ་གཏད་རྗེས་གནང་དང་བཅས་པ་ཞུ་གནང་མཛད་པ་དང་།ལོ་དེར་དར་སྡིངས་སུ་ཕེབས་ཏེ་ཁྲི་བརྟན་ནོར་བུ་རྩེའི་འདུས་སྡེ་བླ་སློབ་རྣམས་ལ་བྱིན་རླབས་རྗེས་གནང་དང་།བསྟན་པ་འཛིན་སྐྱོང་སྤེལ་གསུམ་གྱི་བཀའ་སློབ་ལམ་སྟོན་བཅས་གནང་།ཤིང་ཕོ་ཁྱི་སྤྱི་ལོ་༡༩༩༤ཙམ་ནས་ལོ་འགའ་ཤས་བོན་གྱི་བརྟེན་འགྱུར་ཆེན་མོའི་དཔར་སྐྲུན་གྱི་ལས་ཀར་གྲུབ་དབང་སྤྲུལ་སྐུ་བསྟན་པའི་ཉི་མ་མཆོག་ལ་ཕྱག་རོགས་གནང་སྟེ་བོད་ལྗོངས་མི་དམངས་དཔེ་སྐུན་ཁང་དུ་བཞུགས།ཤིང་མོ་ཕག་སྤྱི་ལོ་༡༩༩༥ལོ་ཚུན་ནས་གཙང་སྨན་རི་དགོན་སོགས་སུ་དངོས་སུ་ཞབས་ཀྱིས་བཅགས་ཏེ་བསྟན་པ་མ་ཉམས་བརྒྱུད་འཛིན་ཡོང་ཆེད་གཟིགས་སྐྱོངས་ཀྱིས་མཛད་བཟང་རླབས་པོ་ཆེ་འཇོག་གནང་མཛད།མེ་མོ་གླང་སྤྱི་ལོ་༡༩༩༧ལོར་དགུང་ལོ་བཞི་བཅུ་ཞེ་གཉིས་ལ་ཕེབས་ཏེ་ལྷ་ལྡན་དུ་གཤེན་ཚང་བླ་བྲང་གསར་དུ་གཟིགས་ཏེ་ཡབ་སྲས་ཡུམ་སྐུ་འཁོར་དང་བཅས་ད་ལྟའི་བཞུགས་གནས་དེ་ཡིན་པས་དེ་ཡང་ལྷ་གདན་དུ་གཤེན་གྱི་བླ་བྲང་བྱུང་བ་ལོ་རྒྱུས་ཐོག་གི་དང་པོ་དེ་ཡིན་པར་སྣང་ངོ་།ས་མོ་ཡོས་སྤྱི་ལོ་༡༩༩༩ལོར་བོད་རང་སྐྱོང་ལྗོངས་ནང་བསྟན་མཐུན་ཚོགས་ཀྱི་ཚོགས་གཙོ་གཞོན་པའི་འགན་བཞེས་གནང་བ་དང་།རྒྱལ་ཡོངས་ཆོས་ཚོགས་ཀྱི་ལས་འཛིན་མཛད།བོད་རབ་བྱུང་བཅུ་བདུན་པའི་ས་སྐྱོང་ཞེས་ཤིང་མོ་བྱ་སྤྱི་ལོ་༢༠༠༥ལོར་རི་རྒྱལ་དགོན་ཁྲི་བརྟན་ནོར་བུ་རྩེའི་འདུ་ཁང་ཆེན་མོའི་ས་འདུལ་རྨང་གཞི་གཏིང་གནང་སྟེ་ལོ་ཤས་ནང་ཕྱི་ནང་གི་རྟེན་བཞེངས་ཡོངས་རྫོགས་ལེགས་པར་གྲུབ།ས་མོ་གླང་སྤྱི་ལོ་༢༠༠༩ལོར་དཔལ་ལྡན་དར་སྡིངས་གཤེན་གྱི་བླ་བྲང་གསར་བཞེངས་རྒྱ་ཆེར་གཏོང་གནང་བ་དང་།ལོ་དེར་རྒྱལ་ཡོངས་ཆོས་ཚོགས་ཀྱི་རྒྱུན་ལས་ལས་འཛིན་གནང་བ་དང་།འཛམ་གླིང་ཆོས་ཚོགས་ཀྱི་ཚོགས་འདུར་ཐེངས་གཉིས་ཕེབས།ལྕགས་མོ་ཡོས་སྤྱི་ལོ་༢༠༡༡ལོར་སྐུ་འབུམ་མཆོད་རྟེན་བཀྲིས་མཐོང་གྲོལ་ལྷ་ཁང་གི་ས་འདུལ་རྨང་གཞི་གཏིང་གནང་བ་དང་ལོ་དེར་འཛམ་གླིང་ནང་རྟེན་ཐུན་ཚོགས་ཀྱི་ཚོགས་འདུར་བཞུགས་གནང་མཛད།ཤིང་ཕོ་རྟ་སྤྱི་ལོ་༢༠༡༤ལོར་ལྷ་ལྡན་དུ་ཏིས་རས་གཡུང་དྲུང་བོན་དགོན་མཐར་བརྟན་གླིང་བསྐྱར་བཞེངས་མཛད་པ་དང་ལོ་དེར་ལྷ་ལྡན་དུ་ཡོད་པའི་གཤེན་གྱི་ཕོ་བྲང་བསྐྱར་བསྐྲུན་ཡང་མཛད་པ་སོགས་མདོར་ན་ད་ལྟ་རབ་བྱུང་བཅུ་བདུན་པའི་ཤིང་ཕོ་རྟ་ལོ་དགུང་གྲངས་ལྔ་བཅུ་ང་དགུ་ལ་ཕེབས་པའི་བར་སྔ་ཕྱིར་ནག་ཆུ་དང་དབུས་གཙང་སོགས་སུ་ཕེབས་ཐེངས་མང་པོ་ཞབས་ཀྱི་བཅགས་ཏེ་བོན་དགོན་ཁག་ལ་རྟེན་བཞེངས་དང་བཀའ་སློབ།གཟིགས་སྐྱོང་བླ་ན་མ་མཆིས་པ་བསྩལ་གནང་བ་མ་ཟད།ད་ལྟའི་ཆར་ཡང་དམ་པ་གང་ཉིད་ཞྭ་དཀར་སངས་རྒྱས་གཡུང་དྲུང་བསྟན་པའི་བདག་ཉིད་དང་།རྒྱལ་ཡོངས་ཆོས་ཚོགས་ཀྱི་རྒྱུན་ལས་ལས་འཛིན་བོད་བརྒྱུད་ནང་བསྟན་མཐུན་ཚོགས་ཀྱི་ཚོགས་གཙོ་སྐུ་གཞོན།དམུ་རིགས་གཤེན་གྱི་བསྟན་པ་གསས་ཁང་གསེར་སྒོ་ཁྲ་མོ་དང་རི་རྒྱལ་དགོན་ཁྲི་བརྟན་ནོར་གླིང་གི་དབུ་འཛིན་བཅས་གནང་མུས་ཡིན་ཞིང་།ཤེས་ཡོན་དང་བསམ་བློའི་གོ་རྟོགས་མཐོ་ལ།རྒྱལ་གཅེས་ཆོས་གཅེས་ཀྱི་ལངས་ཕྱོགས་བརྟན་ཞིང་།ཉིད་ཀྱིས་དུས་དང་རྣམ་པ་ཀུན་ཏུ་རིས་མེད་ཀྱི་ཉམ་ཐག་འགྲོ་ལ་སྙིང་རྗེས་ཐུགས་དགོངས་ཟབ་བཞེད་དང་།རྒྱལ་གཅེས་ཆོས་གཅེས་ཀྱི་བསམ་བློའི་བསླབ་བྱ་རྒྱུན་པར་དྲིལ་བསྒྲགས་དང་ལྷག་པར་ཆོས་ལུགས་གྲུབ་མཐའ་ཕན་ཚུན་དབར་གཅིག་ཕན་གཅིག་རོགས་ཀྱིས་མཛའ་བཤེས་དང་།མི་རིགས་མཐུན་སྒྲིལ་སློབ་གསོ་བཅས་ནམ་ཡང་མི་དོར་བ།མ་ཟད་དགེ་སྒྲུབ་སྡིག་སྤང་དང་ཡ་རབས་ཀྱི་སྤྱོད་བཟང་མི་དོར་བ་བཅས་བྱེད་དགོས་པའི་སྐོར་གྱི་ཞལ་ཏ་དད་ལྡན་མང་ཚོགས་ལ་གནང་བ་དང་།ད་ལྟ་གཤེན་གྱི་ཕོ་བྲང་ཉིད་དུ་རྒྱལ་བསྟན་འཁོར་ལོ་གསུམ་གྱི་མཛད་བཟང་སྐྱོང་བཞིན་བཞུགས་པ་བཅས་ཀྱི་རྣམ་ཐར་མདོར་བསྡུས་སོ།།